Ова тишина
Ова тишина долази од магле...

Ко̑ привиђење лака, млечно-бела,
Она силази с тајанствена виса:
Предео гледа иза њена вела
Ко̑ бледе црте старог живописа.

Она се тихо, нечујно комеша,
Пуна ћутања и ледене језе,
И о предмете миријаде веша
Иглица којим ту тишину везе.

Она све боје брише, звуке гута...
Без покрета се под њом гране сагле;
Све ћути, стоји када она лута...

Ова тишина долази од магле.

Извор 
 Милета Јакшић: Песме, Матица Српска, Нови Сад, 1984, стр. 92

Милета Јакшић
Поезија